送兄茂瞻機宜之官廣東
作者：范浚
朝代：宋

paragraphs: 黄蘆鬣鬣秋風肥，鬼雨灑草南山悲。
長塗客子動愁肺，往往捫轍多思歸。
我兄豈不感時節，東床卷席將何之。
自言南州有元帥，標鑒本是陽秋皮。
薦紳奔走欲定價，一見許我奇男兒。
提撕表奏置戎幕，使我坐握官機宜。
高生所愧國士知，不辭觸熱向武威。
我今去路雖千里，敢以驅馳負知己。
南州最盛肩京都，昔人欲語停杯餘。
地靈孕秀多異産，鼊皮蚺蟾如蟲蛆。
舊聞民俗蠻頑甚，蜂屯蟻雜難爬梳。
聖朝神化與換骨，詎事草薙髠根株。
我兄智囊載大腹，撫俗自應才有餘。
腰間長劍生銅吼，可膾蠻王快屠狗。
後當歸路持旌麾，六印黄金大如斗。